CELEX: 32016D0012
Language: bg
Date: 2016-05-06 00:00:00
Title: Решение (ЕС) 2016/955 на Европейската централна банка от 6 май 2016 година за изменение на Решение ЕЦБ/2013/54 относно процедурите по акредитация на производителите на защитени евроматериали и евроматериали (ЕЦБ/2016/12)

16.6.2016   
               
               
                  BG
               
               
                  Официален вестник на Европейския съюз
               
               
                  L 159/19
               
            РЕШЕНИЕ (ЕС) 2016/955 НА ЕВРОПЕЙСКАТА ЦЕНТРАЛНА БАНКА
      от 6 май 2016 година
      за изменение на Решение ЕЦБ/2013/54 относно процедурите по акредитация на производителите на защитени евроматериали и евроматериали (ЕЦБ/2016/12)
      УПРАВИТЕЛНИЯТ СЪВЕТ НА EВРОПЕЙСКАТА ЦЕНТРАЛНА БАНКА,
      като взе предвид Договора за функционирането на Европейския съюз, и по-специално член 128, параграф 1 от него,
      като взе предвид Устава на Европейската система на централните банки и на Европейската централна банка, и по-специално членове 12.1, 16 и 34.3 от него,
      като взе предвид Регламент (ЕО) № 2532/98 на Съвета от 23 ноември 1998 г. относно правомощията на Европейската централна банка да налага санкции (1),
      като взе предвид Регламент (ЕО) № 2157/1999 на Европейската централна банка от 23 септември 1999 г. относно правомощията на Европейската централна банка да налага санкции (ЕЦБ/1999/4) (2),
      като има предвид, че:
      
                  (1)
               
               
                  В член 128, параграф 1 от Договора и в член 16 от Устава на Европейската система на централните банки и на Европейската централна банка се посочва, че Европейската централна банка (ЕЦБ) има изключителното право да разрешава емитирането на евробанкноти в рамките на Съюза. Това право включва правомощието да предприема мерки за защита на интегритета на евробанкнотите като платежно средство.
               
            
                  (2)
               
               
                  След влизането в сила на Решение ЕЦБ/2013/54 (3) стана очевидно, че правомощията на ЕЦБ да налага в случай на неизпълнение подходящи и пропорционални санкции, включително и финансови, трябва да се засилят с цел да бъдат обхванати всички случаи, при които би трябвало да бъдат налагани санкции съгласно член 20 от Решение ЕЦБ/2013/54.
               
            
                  (3)
               
               
                  Поради това Решение ЕЦБ/2013/54 следва да бъде съответно изменено,
               
            ПРИЕ НАСТОЯЩОТО РЕШЕНИЕ:
      Член 1
      Изменение
      Член 20 от Решение ЕЦБ/2013/54 се заменя със следното:
      
         „Член 20
         Финансови санкции в случай на несъответствия в количествата евробанкноти или хартия за банкноти
         1.   Производител, извършващ производство на хартия за евробанкноти или на евробанкноти, докладва на ЕЦБ в съответствие със съществените изисквания за сигурност за всяко несъответствие в количествата хартия за евробанкноти или в количествата частично или напълно отпечатани евробанкноти, установени в процеса на свързаната с еврото защитена дейност на неговото акредитирано място на производство.
         2.   Ако бъде установено несъответствие в количеството хартия за евробанкноти или в количествата частично или напълно отпечатани евробанкноти по време на свързана с еврото защитена дейност на акредитираното място на производство и производителят не предприеме необходимото в съответствие със съществените изисквания за сигурност, ЕЦБ може да наложи на производителя финансова санкция.
         3.   Тежестта на несъответствието се взема предвид във всеки отделен случай, когато се приема решение относно размера на финансовата санкция. По-конкретно ще бъдат взети предвид номиналната стойност на банкнотите, в която се изразява несъответствието, и тежестта на нарушението на съществените изисквания за сигурност. Ако упоменатата номинална стойност надхвърля 50 000 EUR, ЕЦБ налага на производителя финансова санкция в размер на тази номинална стойност, освен ако предвид обстоятелствата по случая е обосновано налагането на друга санкция. Ако номиналната стойност е под 50 000 EUR, ЕЦБ налага на производителя санкция в размер на 50 000 EUR, освен ако предвид обстоятелствата по случая е обосновано налагането на по-ниска санкция. Финансовите санкции при никакви обстоятелства не могат да надхвърлят 500 000 EUR.
         4.   Финансовите санкции се налагат само ако нарушението на съществените изисквания за сигурност от страна на производителя е надлежно установено. Спрямо решенията относно финансовите санкции се прилагат процедурите, установени в Регламент (ЕО) № 2532/98 и Регламент (ЕО) № 2157/1999 на Европейската централна банка (ЕЦБ/1999/4) (*). В допълнение към финансовите санкции ЕЦБ може да реши да издаде решение за предупреждение или да отнеме или спре временна акредитация или акредитация.
      
      Член 2
      Действие
      Настоящото решение поражда действие на датата, на която адресатите му бъдат уведомени за него.
      То се прилага от 1 юни 2016 г.
      Член 3
      Адресати
      Адресати на настоящото решение са производителите на защитени евроматериали и евроматериали, както и националните централни банки на държавите членки, чиято парична единица е еврото, когато последните извършват проверки на наличностите, проверки на унищожаването или проверки на транспортирането.
      
         Съставено във Франкфурт на Майн на 6 май 2016 година.
         
            
               Председател на ЕЦБ
            
            Mario DRAGHI
         
      
      
         (1)  ОВ L 318, 27.11.1998 г., стр. 4.
      
         (2)  ОВ L 264, 12.10.1999 г., стр. 21.
      
         (3)  Решение ЕЦБ/2013/54 на Европейската централна банка от 20 декември 2013 г. относно процедурите по акредитация на производителите на защитени евроматериали и евроматериали и за изменение на Решение ЕЦБ/2008/3 (ОВ L 57, 27.2.2014 г., стр. 29).